CELEX: 62013CN0172
Language: fi
Date: 2013-04-05 00:00:00
Title: Asia C-172/13: Kanne 5.4.2013 — Euroopan komissio v. Ison-Britannian ja Pohjois-Irlannin yhdistynyt kuningaskunta

20.7.2013   
            
            
               FI
            
            
               Euroopan unionin virallinen lehti
            
            
               C 207/3
            
         Kanne 5.4.2013 — Euroopan komissio v. Ison-Britannian ja Pohjois-Irlannin yhdistynyt kuningaskunta
   (Asia C-172/13)
   2013/C 207/04
   Oikeudenkäyntikieli: englanti
   
      Asianosaiset
   
   
      Kantaja: Euroopan komissio (asiamiehet: W. Roels ja R. Lyal)
   
      Vastaaja: Ison-Britannian ja Pohjois-Irlannin yhdistynyt kuningaskunta
   
      Vaatimukset
   
   
               —
            
            
               On todettava, että Yhdistynyt kuningaskunta ei ole noudattanut SEUT 49 artiklan eikä ETA- sopimuksen 31 artiklan mukaisia velvoitteitaan, koska se on asettanut konserneja koskevalle rajatylittävälle tappiontasaukselle ehtoja, jotka ovat tehneet tästä tasauksesta hyötymisen käytännössä mahdottomaksi, ja koska se on rajoittanut tällaisen tappiontasauksen koskemaan 1.4.2006 jälkeistä aikaa
            
         
               —
            
            
               Yhdistynyt kuningaskunta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Yhteisöjen tuomioistuimen asiassa C-446/03, Marks & Spencer, 13.12.2005 antaman tuomion (Kok., s. I-10837) seurauksena Yhdistynyt kuningaskunta muutti lainsäädäntöään, joka koskee konserniin kuuluvien yhtiöiden tappioiden siirtämistä saman konsernin toisen yhtiön käytettäväksi tämän verovelan vähentämistä varten (konsernin sisäistä tappiontasausta koskevat säännöt). Säännökset, jotka koskevat sellaisten yhtiöiden tappioita, jotka eivät verotuksellisesti asu Yhdistyneessä kuningaskunnassa, ovat Corporation Tax Act 2010 -nimisen lain 5 osassa.
   Yhdistyneen kuningaskunnan tällä hetkellä voimassa olevan lainsäädännön mukaan konserniin kuuluva yhtiö voi saada verohyvityksen sellaisen yhtiön tappioista, joka ei verotuksellisesti asu Yhdistyneessä kuningaskunnassa, vain, mikäli viimeksi mainitulla ei ole mahdollisuutta tappiontasaukseen asuinvaltiossaan. Tulevan tappiontasauksen osalta Yhdistyneen kuningaskunnan lainsäädännöllä tehdään käytännössä mahdottomaksi osoittaa edellä mainitun edellytyksen täyttyminen, koska mahdollisuus tappiontasaukseen on määritettävä ”välittömästi sen verovuoden päätyttyä”, jonka aikana tappio syntyi. Käytännön syistä tämän edellytyksen täyttäminen on mahdotonta. Tästä seuraa, että tällä lainsäädännöllä estetään täysin tappiontasaukset sellaisten tytäryhtiöiden osalta, jotka eivät asu verotuksellisesti Yhdistyneessä kuningaskunnassa, mikä on sijoittautumisvapauden vastaista sellaisena kuin tätä vapautta on tulkittu asiassa Marks & Spencer 13.12.2005 annetussa tuomiossa.
   Toiseksi ulkomaisten tappioiden tasausta konsernin sisällä koskevaa uutta säännöstöä sovelletaan vain tappioihin, jotka ovat syntyneet 1.4.2006 jälkeen eli sen jälkeen, kun säännöt tulivat voimaan. Tämä aikarajoitus (eli kaikkien ennen tätä päivää syntyneiden tappioiden jättäminen tasausmahdollisuuden ulkopuolelle) on sijoittautumisvapauden vastaista.